FI Euroopan unionin virallinen lehti L 279/10

KOMISSION ASETUS (EU) N:o 1004/2013,

annettu 15 päivänä lokakuuta 2013,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse 8-hydroksikinoliinin, syprokonatsolin, syprodiniilin, fluopyramin, nikotiinin, pendimetaliinin, pentiopyradin ja trifloksistrobiinin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan,

sekä katsoo seuraavaa:

(1) Pendimetaliinin ja trifloksistrobiinin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Syprokonatsolin, syprodiniilin, fluopyramin, nikotiinin ja pentiopyradin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. 8-hydroksikinoliinille ei vahvistettu erityisiä jäämien enimmäismääriä liitteessä II tai III, eikä aine sisälly asetuksen (EY) N:o 396/2005 liitteeseen IV, joten siihen sovelletaan oletusarvoa 0,01 mg/kg.

(2) Tehoainetta 8-hydroksikinoliini sisältävän kasvinsuojeluaineen käyttöä tomaatteihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Syprokonatsolin osalta tällainen hakemus tehtiin sen käytöstä sinapinsiemeniin ja ruistankioon. Syprodiniilin osalta tällainen hakemus tehtiin sen käytöstä retiiseihin ja retikoihin sekä paksukuorisiin Cucurbitaceae-heimon kasveihin. Pendimetaliinin osalta tällainen hakemus tehtiin sen käytöstä kaurajuureen, mukulasellereihin, lanttuihin, nauriisiin, lehtiselleriin ja yrttiuutejuomiin (juuret). Trifloksistrobiinin osalta tällainen hakemus tehtiin sen käytöstä tarhapapuihin (silpimättömät).

(4) Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, tutki hakemukset ja arviointiraportit ja tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellut lausunnot (2) ehdotetuista jäämien enimmäismääristä. Se toimitti lausunnot komissiolle ja jäsenvaltioille sekä julkisti ne.

(6) Elintarviketurvallisuusviranomainen totesi perustelluissa lausunnoissaan, että toimitetut tiedot ovat riittävät jäämien uusien enimmäismäärien vahvistamiseksi ainoastaan EU:n pohjoisosissa tapahtuvalle syprokonatsolin käytölle sinapinsiemeniin ja ruistankioon. Siltä osin kuin on kyse pendimetaliinin käytöstä mukulasellereihin, lanttuihin, nauriisiin ja lehtiselleriin elintarviketurvallisuusviranomainen totesi, että toimitetut tiedot eivät ole riittävät jäämien uusien enimmäismäärien vahvistamiseksi.

(7) Kaikkien muiden hakemusten osalta elintarviketurvallisuusviranomainen tuli siihen johtopäätökseen, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien ja tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päivittäinen saanti (ADI) tai akuutin altistumisen viiteannos (ARfD) olisivat vaarassa ylittyä.

(8) Pentiopyradin osalta hakija toimitti lisätietoja, jotka vahvistavat, että pentiopyradin aineenvaihdunta tapahtuu muuntogeenisissä viljelykasveissa samalla tavoin kuin niiden tavanomaisissa vastineissa. Jäämien enimmäismäärien on oltava korkeammat, jotta vältetään auringonkukansiementen, rapsinsiementen, soijapapujen ja puuvillansiementen tuontia koskevat kaupan esteet. Kyseisten tuotteiden osalta olisi vahvistettava uudet jäämien enimmäismäärät asetuksen (EY) N:o 396/2005 liitteessä III olevassa A osassa.

(9) Asetuksessa (EU) N:o 270/2012 (3) vahvistettiin fluopyramin väliaikaiset jäämien enimmäismäärät useille tuotteille 31 päivään joulukuuta 2013 asti, kunnes jäämistä saadaan lisätietoa. Lisätiedot toimitettiin kyseisen aineen arvioinnista vastaavalle jäsenvaltiolle Saksalle 17 päivänä joulukuuta 2012. Jotta arvioinnista vastaavalle jäsenvaltiolle jää riittävästi aikaa tutkia tiedot ja laatia arviointiraportti, elintarviketurvallisuusviranomaiselle jää riittävästi aikaa tutkia arviointiraportti ja komissiolle jää riittävästi aikaa tehdä päätös, on aiheellista jatkaa kyseisten jäämien enimmäismäärien voimassaoloa kahdella vuodella tämän asetuksen julkaisemisesta.

(10) Asetuksessa (EU) N:o 812/2011 (4) vahvistettiin nikotiinin väliaikaiset jäämien enimmäismäärät teelle, yrttiuutejuomille, mausteille, ruusunmarjoille ja tuoreille yrteille 14 päivään elokuuta 2013 asti, kunnes nikotiinin luonnollista esiintymistä tai muodostumista kyseisissä tuotteissa koskevat uudet tiedot on arvioitu. Komissiolle tiedotettiin meneillään olevasta tutkimushankkeesta, jossa tutkitaan kyseisissä viljelykasveissa esiintyvän nikotiinin lähteitä. Ottaen huomioon tutkimuksen odotettavissa olevan keston on aiheellista jatkaa kyseisten jäämien enimmäismäärien voimassaoloa kolmella vuodella tämän asetuksen julkaisemisesta, jotta komissiolle jää riittävästi aikaa tehdä päätös.

(11) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan asiaankuuluvat vaatimukset.

(12) Sen vuoksi asetusta (EY) N:o 396/2005 olisi muutettava.

(13) Oikeusvarmuuden vuoksi nikotiinia koskevia säännöksiä olisi sovellettava 15 päivästä elokuuta 2013.

(14) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Koodinumeron 0154050 ruusunmarjojen, koodinumeron 0256000 tuoreiden yrttien, koodinumeron 0610000 teen, koodinumeron 0630000 yrttiuutejuomien ja koodinumeron 0800000 mausteiden nikotiinipitoisuuden osalta sitä kuitenkin sovelletaan 15 päivästä elokuuta 2013.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä lokakuuta 2013. Komission puolesta Puheenjohtaja José Manuel BARROSO

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkossa osoitteessa http://www.efsa.europa.eu:

Reasoned opinion on the modification of the existing MRL for 8-hydroxyquinoline in tomatoes. EFSA Journal 2013;11(5):3224 [20 s.]. doi:10.2903/j.efsa.2013.3224.

Reasoned opinion on the modification of the existing MRLs for cyproconazole in mustard seed and gold of pleasure. EFSA Journal 2013;11(4):3194 [26 s.]. doi:10.2903/j.efsa.2013.3194.

Reasoned opinion on the modification of the existing MRLs for cyprodinil in radishes and cucurbits inedible peel. EFSA Journal 2013;11(4):3184 [24 s.]. doi:10.2903/j.efsa.2013.3184.

Reasoned opinion on the modification of the existing MRLs for pendimethalin in various crops. EFSA Journal 2013;11(5):3217 [27 s.]. doi:10.2903/j.efsa.2013.3217.

Reasoned opinion on the modification of the existing MRL for trifloxystrobin in beans with pods. EFSA Journal 2013;11(4):3199 [24 s.]. doi:10.2903/j.efsa.2013.3199.

(3) EUVL L 89, 27.3.2012, s. 5.

(4) EUVL L 208, 13.8.2011, s. 1.